Llíria inicia l'elaboració del Pla Local de Residus per a millorar la recollida i el reciclatge
22 de octubre de 2024

L'Ajuntament de Llíria ha posat en marxa l'elaboració del Pla Local de Gestió de Residus, amb la finalitat de millorar el tractament i l'eliminació dels residus, per a reduir així l'impacte ambiental associat i que reporte els seus beneficis en la neteja del municipi.

La regidora d'Urbanitzacions i de Gestió de Residus, Mª Cruz García, ha assenyalat que esta iniciativa “pretén millorar la recollida selectiva i augmentar els percentatges de reciclatge, contempla la implementació de noves infraestructures i sistemes de recollida en tot el municipi, tant al nucli urbà com en urbanitzacions, que facilitaran la separació adequada dels residus en origen”.

L'objectiu final del Pla Local de Residus és disminuir l’empremta de carboni mitjançant una gestió més eficient a la localitat, així com aconseguir reduir els costos de la taxa a la ciutadania.

Per a aconseguir estos objectius, la regidoria de l'àrea ha dissenyat diverses iniciatives. Entre les accions que es duran a terme, es troba el llançament d'una enquesta de participació ciutadana, dirigida a la població, per a arreplegar opinions i suggeriments sobre la gestió actual dels residus. Este formulari està disponible en el web municipal. També es donarà informació en els punts situats a la plaça Partidors, el dimarts 12 de novembre al matí, i en el mercat ambulant dels dijous al carrer Pla de l’Arc.

A més, el consistori distribuirà una guia pràctica sobre reciclatge i s'organitzarà una jornada informativa per a donar a conéixer l'abast de les mesures previstes i com poden incidir les mateixes en la millor gestió dels nostres residus.

La implicació ciutadana, amb les seues aportacions i suggeriments, ajudarà perquè el Pla Local de Residus done cobertura a les demandes i les necessitats reals del poble de Llíria. Per això, l'ajuntament busca fomentar la participació en este projecte i promoure la sostenibilitat entre les persones residents.

Mª Cruz García ha demanat la col·laboració veïnal “per a poder dissenyar un Pla de Gestió segons les realitats dels nostres barris i urbanitzacions, ampliant alguns dels servicis i fent més eficients els que actualment es presten”.